Huk runan karan Nicodemo sutiyoq.
Payqa fariseo religionniyoq,
hinallataq Israel nación llaqtata kamachiq runakunamanta huknin kaq importante runan karan.
Paymi huk tuta Jesuspa kasqanman hamuspa,
khaynata niran:
—Yachachikuq,
noqaykuqa yachaykun qanqa yachachiwanaykikupaq Diosmanta hamusqaykita.
Qanpa ruwasqayki milagrokunataqa manan ni pipas ruwaytaqa atinmanchu,
sichus paywan Dios mana kaqtinqa,
nispa.
Hinaqtinmi Jesusqa Nicodemota niran:
—Cheqaqtapunin niyki,
sichus pipas kaqmanta mana nacenqachu chayqa,
manan Diospa gobiernasqan sumaq glorianmanqa haykunqachu,
nispa.
Chaymi Nicodemoqa Jesusta tapuran:
—¿Imaynataq runari machuña kashaspan,
kaqmantari naceramunman?
Icha,
¿mamitanpa wiksanman kutiyuspanchu kaqmantari naceramunman?
nispa.
Hinaqtinmi Jesusqa contestaran:
—Cheqaqtapunin niyki,
pipas unumanta hinallataq Diospa Santo Espiritunmantawan mana nacenqachu chayqa,
Diospa gobiernasqan sumaq glorianmanqa manan haykunqachu.
Runamanta nacemuqqa runallan.
Santo Espiritumanta nacemuqmi ichaqa,
Santo Espiritupa huntꞌasqan runa.
Amayá qanqa “kaqmantan nacenayki” nisqaywanchu admirakuy.
Wayraqa wayramun tukuy lawmantan;
chaymi qanqa uyarinki qaparispa hamusqallanta.
Ichaqa manataqmi yachankichu maymantas hamun,
maymantaqsi rin chaytapas.
Saynallataqmi pasan Santo Espiritumanta llapallan nacemuqkunawanpas,
nispa.
Chaymi Nicodemoqa kaqmanta Jesusta tapuran:
—¿Imaynataq kaykunari kanman?
nispa.
Hinaqtinmi Jesusqa contestaspa niran:
—Israel nación llaqtapi yachachiq kashaspachu,
¿kaykunata mana yachankí?
Cheqaqtapunin niyki,
noqaykuqa yachasqaykutan rimayku;
rikusqaykutataqmi willaykupas.
Ichaqa qankunaqa manan creenkichishchu noqaykupa nisqaykutaqa.
Nitaqmi kay pachapi kaqkunamanta willashaqtiypas,
creenkichishchu.
Chayri,
¿imaynataq creewaqchis hanaq pachapi kaqkunamanta willaqtiyrí?
Manan ni pipas hanaq pachamanqa wicharanchu.
Aswanqa noqa Diosmanta Hamuq Runallan hanaq pachamanta urayamurani.
Imaynan Moisespas chꞌinñeq lugarpi broncemanta machꞌaqwayta ruwaspa kꞌaspipi altoman oqariran,
saynallatataqmi noqa Diosmanta Hamuq Runatapas,
cruzpi chakatawaspa altoman oqariwanqaku,
saynapi pipas noqapi creeqqa,
mana chinkasqa kananpaq,
aswanqa wiñay kawsayniyoq kananpaq,
nispa.
Diosqa ancha-anchatan kay pachapi runakunata munakuran.
Chaymi sapallan Wawanta kay pachaman mandamuran,
pipas paypi creeqqa ama wañunanpaq,
aswanpas wiñay kawsayniyoq kananpaq.
Diosqa kay pachamanqa sapallan Wawantaqa mandamuran,
manan runakunata sentenciaspa ñakꞌarichinanpaqchu,
aswanqa runakunata huchanmanta perdonaspa salvananpaqmi.
Pipas Diospa Wawanpi creeq runaqa,
manan sentenciasqachu kanqa.
Ichaqa pipas Diospa Wawanpi mana creeq runaqa,
ñakꞌarinanpaqmi ña sentenciasqaña kashan,
paypi mana creesqanrayku.
Payqa kay pachamanqa hamuran,
tutayaqpi hina huchallapi puriq runakunata kꞌanchayunanpaqmi.
Ichaqa kay pachapi runakunaqa,
huchallankupi kawsaytan akllakuranku,
mana allinkunata ruwaspa kawsasqankurayku.
Chaymi huchallapi llapallan kawsaq runakunaqa,
kꞌanchaypi kawsayta cheqnikuspanku,
kꞌanchaymanqa mana ashuyamunkuchu.
Sichus kꞌanchayman ashuyamunkuman chayqa,
tukuy mana allinkuna ruwasqankun rikusqa kanman.
Allin kaqkunata ruwaq runakunan ichaqa,
kꞌanchayman ashuyamunku,
saynapi Diospa kamachikuyninta kasukuspanku,
allin kawsasqankuta llapallan runakuna rikunankupaq.